Ébúg Ńtondôbə dzí é ngázu kwí ábə Yeremías, á m̀bú áwômǒ Sédésias, ǹkúkúmá yǎ Yúda, nálā wâtian nâ á ḿbú áwômo ai mwomǒ Nabukodonosor. 2Hála ǹkunda bítá ǹkúkúmá yǎ Babilón ó dili yǎ Yērúzalɛm, profɛ́d Yeremías a fɛdə́ á ńsəŋ bə́nɔ́nī yā ndá ǹkúkúmá yǎ Yúda, 3é vóm Sédésias, ǹkúkúmá yǎ Yúda a ngábɔ nâ bə́ fɛd nyé, ḿból ā kɔ́ŋan ai nyé nâ: ­"Ású dzé wākúli mam o kɔ́bɔgɔ nâ: Éyə Ǹtondôbə a kɔ́bɔ̄ ná: ma nyɔ́ māzú və́ é tísɔn nyí á mɔ́ mə́ ńkúkúmá yǎ Babilón, ḿból yə̄ nâ á nɔŋ dzɔ̌, 4Sédésias ǹkúkúmá yǎ Yúda ǎ yǐ kig túb édzōe Bəkaldéan, a yi və̂ban á mɔ́ mə́ ńkúkúmá yǎ Babilón, a yi lɛ̂ ai nyé bə́ bəbəgan á mís; 5a yi kə ai Sédésias á Babilón; a yi tɔbɔ wé a kələ kwí ábōg māyī nyé kə́ yén. Ngə́ myālúman ai Bəkaldéan, myǎyǐ kig dɔ ?” 6Ńdɔ Yeremías a ngadzó nâ: ebúg Ńtondôbə é ngázu kwí ábə ma nâ: “ 7Hanamêl, mɔ́n nyiá ndómo woe Shalum nyɔ́lɔ̄ ǎ zu wa kǎd naa: "Kusú áfūb dámā yā Anatot, amú ó bələ́ ngul akodé nə̄ ó kus dɔ́." 8Ńdɔ̄ hḿ mādzāŋ Hanamêl a ngázu mə yén anə́ Ǹtondôbə a ngádzó, á ńsəŋ bə́nɔ́ni, nyé ai ma nâ: "Kusú hḿ áfūb dámā yā Anatot, á ńnam Benyamín, amú ó bələ́ ngul yǎ ánɔŋ élīg ai ngul ǹkus", ńdɔ mə ngáyəm nâ ábénde Ńtondôbə ǎ béndege: 9ńdɔ fɔ́ɔ́ fə mə ngákus afúb tē ábə mǎdzāŋ Hanamêl yǎ Anatot, mə́ mǎn nye və̌g mɔ̄ní: bəsíkɛl bə́ mɔ̄ní awômo ai zamgbál. 10Ńdɔ mə ngátil kálara oyílí, mə fɛdə́ nyē, mə nɔŋɔ́ bəbɔɔlɔ, mə maná fə və̌g mɔ̄ní á ńlod. 11Ńdɔ mə ngáŋɔŋ kálara mɔní ǹkus ai é kálara bə́ ngáfɛd ai oyílí ósə̄ yā étēde ai éfɔlɔgɔ kálarǎ yā bá ndzí kig fɛd. 12Ńdɔ mə ngánɔŋ kálara ǹkus, mə və́ə́ Baruk, mɔ́n Nériya, mɔ́n Mahséya, á mís mə́ mādzāŋ Hanamêl ai bə́bɔɔlɔ̌ yā bə́ ngásán kálara ǹkus, ai á mís mə́ Yúdɛn bə́sə̄ yā bə́ ngábə́ á ńsəŋ bə́nɔ́nī.